DA Den Europæiske Unions Tidende CE 78/214

(2004/C 78 E/0219)

SKRIFTLIG FORESPØRGSEL E-3054/03

af Konstantinos Hatzidakis (PPE-DE) til Kommissionen

(17. oktober 2003)

Om: Genetablering af den ulovlige losseplads i Kouroupitos

Kommissionen meddelte i sit svar på min forespørgsel (E-0491/03) (1), at Kommissionen havde modtaget en klage i relation til den daglige drift af anlægget i Messomouri, forsinkelsen af opførelsen af anlæggene i Korakia samt den manglende genetablering af lokaliteten i Kouroupitos. Kommissionen tilføjede, at den undersøgte spørgsmålet.

Kan Kommissionen oplyse, om den har færdiggjort sin undersøgelse, og om Grækenland nu overholder fællesskabsretten på miljøområdet?

Svar afgivet på Kommissionens vegne af Margot Wallström

(21. november 2003)

I sin dom (2) af 4. juli 2000 (den anden dom i medfør af artikel 228 i EF-traktaten) erklærede Domstolen, at Grækenland endnu ikke havde gennemført de nødvendige foranstaltninger til opfyldelse af dommen af 7. april 1992 (3) (den første dom i medfør af artikel 226 i EF-traktaten) og ikke efterkommet sine forpligtelser i henhold til artikel 171 i EF-traktaten (nu artikel 228). Grækenland havde navnlig forsømt at tage de nødvendige skridt til at sikre, at affaldet i Chania-området bortskaffes, uden at menneskers sundhed bringes i fare og uden skade for miljøet, samt at udarbejde affaldsforvaltningsplaner for dette område.

Som følge af denne dom indgav de græske myndigheder informationer om vedtagelsen af forvaltningsplaner for såvel fast som farligt affald i Chania-distriktet, definitiv nedlukning af den ulovlige losseplads i Kouroupitos, fuld idriftsætning af det nye midlertidige anlæg i Messomouri og endelig tidsplanen for etablering af et permanent affaldsdeponeringsanlæg og komposteringsanlæg i Korakia. Disse informationer blev bekræftet ved en inspektion på stedet. Følgelig konkluderede Kommissionen, at Grækenland havde efterkommet kravene i Domstolens dom.

Den klage, der modtoges i april 2002, vedrører driften af det midlertidige anlæg til komprimering, ballepresning og oplagring af affald i Messoumouri. Klageren fremførte især, at de gamle plastfoliedækkede baller, som midlertidigt havde været deponeret på lokaliteten siden februar 2001, var bristet som følge af den langvarige oplagring og de høje temperaturer. Desuden hævdede klageren, at Kouroupitos-anlægget endnu ikke var blevet genetableret.

Kommissionen rejste disse spørgsmål over for de græske myndigheder. Disse har fremført deres bemærkninger vedrørende driften af Messomouri-anlægget, genetableringen af Kouroupitos-anlægget samt etableringen af det permanente affaldsbehandlingsanlæg i Korakia. Med henblik på at danne sig en mening om de tekniske aspekter og faktiske forhold, inden den traf afgørelse om, hvilke skridt der skulle tages, udvalgte Kommissionen nogle uvildige eksperter, som skulle aflægge et informationsbesøg på stedet i februar 2003. Sigtet hermed var at vurdere miljøtilstanden på det midlertidige deponeringsanlæg i Messomouri og på Kouroupitos-anlægget samt fremskridtene med etableringen af et permanent affaldsanlæg i Korakia.

Konklusionerne i eksperternes endelige rapport er ved at blive analyseret for at sikre, at sagen følges effektivt op.

(1) EUT C 222 E af 18.9.2003, s. 208.

(2) Sag C-387/97, Saml. s. 5047.

(3) Sag C-45/91, Saml. s. 2509.